ปาท่องโก๋ยัดไส้ลุงมุข ร้านปาท่องโก๋ชื่อดังของชาวเชียงคาน ใครที่มาเยือนเชียงคาน ไม่มาทานร้านนี้ถือว่ามาไม่ถึง ทีเด็ดอยู่ที่ปาท่องโก๋ชิ้นยาว สอดไส้ มีไส้ต่างๆให้เลือก ทั้งไส้คาวและหวาน ทอดจนสุก กรอบนอก นุ่มใน จะทานเดี่ยวๆหรือทานคู่กับเครื่องดื่มของทางร้าน เช่น น้ำเต้าหู้ เต้าฮวยนมสด หรือน้ำขิงร้อนๆ ก็อร่อยเข้ากันได้เป็นอย่างดี 

>>>>>พิกัดร้าน/บรรยากาศ<<<<<
ร้านตั้งอยู่บนถนนคนเดินเชียงคาน (ซอย ศรีเชียงคาน 8) ร้านอยู่ติดถนน หาง่าย ด้านในมีที่นั่งทาน 3-4 โต๊ะ แต่ค่อนข้างแออัด หายใจไม่ออก ร้านมีพัดลมแต่ไม่เปิดให้ลูกค้า 

ปาท่องโก๋ของทางร้าน มีทั้งไส้คาวและหวาน ได้แก่ ไส้วุ้นเส้นหมูสับ หมูแดง ทูน่า สังขยา กล้วยหอม ราคาชิ้นละ 30 บาท เครื่องดื่มร้อน 30 บาท เย็น 40 บาท

>>>>>เมนูที่ได้ลองวันนี้<<<<<
1.) ไส้วุ้นเส้นหมูสับ - เสิร์ฟพร้อมกับน้ำจิ้มถั่วลิสง รสออกเค็มนำ กลมกล่อมดี เราว่าเวลาทานมันเข้ากันได้ดีกับแป้ง ดีงามพระรามแปด (5/5)
2.) ไส้หมูแดง - เสิร์ฟพร้อมกับน้ำจิ้มถั่วลิสง ไส้หมูแดงจะแห้งๆไปหน่อย ทานแล้วติดคอ ถ้าไม่มีน้ำจิ้มช่วยชีวิต คิดว่าเมนูนี้คงไม่ผ่านสำหรับเรา(2/5)
3.) ไส้สังขยา - เสิร์ฟพร้อมกับนมข้นหวาน ตัวไส้ไม่หวานจัด ได้กลิ่นหอมใบเตยชัดเจน ดีงามสำหรับไส้หวาน ทานเป็นของหวานล้างปากก็เหมาะนะ (5/5)

4.) เต้าฮวยนมสด - เสิร์ฟมาในถ้วยไม่เล็กไม่ใหญ่ แต่ราคาแอบตกใจ (ถ้วยละ 30 บาท) แพงมากกกกกก (ก ไก่ล้านตัว) ส่วนรสชาติก็ธรรมดาทั่วไป ไม่ร้อนอีกต่างหาก เมนูนี้ผิดหวังค่ะ (1/5)

>>>>>สรุปโดยรวม<<<<<
ปาท่องโก๋ชิ้นละ 30 บาท ถือว่าพอรับได้ แต่เต้าฮวยนมสด น้ำเต้าหู้ หรือน้ำขิง ถ้วยละ 30 บาท ถือว่าแพงมากนะคะ เคยทานที่ กทม.ราคายังไม่ถึงเท่านี้เลย